Mudofaa vazirligi Farg‘onada o‘ldirilib, mashinasi bilan birga yoqib yuborilgan shaxs haqidagi xabarga izoh berdi

Mudofaa vazirligi Farg‘onada mudofaa ishlari noziri o‘ldirilib, mashinasi bilan birga yoqib yuborilgani haqida tarqalgan xabarlarga izoh berdi.

Bugun, 30-yanvar kuni mamlakat OAV va ijtimoiy tarmoqlarda shu yilning 21-yanvar kuni soat 22:30 larda Farg‘ona viloyatining O‘zbekiston tumani “Tagob” mahalla fuqarolar yig‘ini hududidagi yo‘l bo‘yidan oq rangli Lacetti avtomashinasi salonida yongan holatdagi shaxsi noma’lum murda qotillik alomatlari bilan topilgani haqida xabar tarqaldi.
Xabarda marhum, 1983-yilda tug‘ilgan fuqaro M.N. Farg‘ona viloyatining O‘zbekiston tumani mudofaa ishlari bo‘limida harbiy stol noziri vazifasida ishlagani aytilgan.
Mudofaa vazirligi ushbu xabarga oydinlik kiritib, marhumning ishlash joyini ko‘rsatishda xatolikka yo‘l qo‘yilgani va marhum Farg‘ona viloyatining O‘zbekiston tumani “Kichik-tagob” mahalla fuqarolar yig‘ini shtatida harbiy hisob stoli boshlig‘i lavozimida ishlaganini ma’lum qiladi. Marhum M.N. ushbu lavozimga “Kichik-tagob” mahalla fuqarolar yig‘ini kengashi qarori bilan 2018-yil 1-dekabr kuni tasdiqlangan edi.
Ma’lumot uchun, mahalla fuqarolar yig‘ini harbiy hisob stoli boshlig‘i tuman mudofaa ishlari bo‘limi bilan mahalladagi harbiy hisob ishlarini yuritishda hamda mahalladagi hisobda turgan fuqarolarga chaqiruv qog‘ozlarini yetkazishda yaqindan ko‘maklashadi.